বিদেশি সিনেমায় ১০০% শুল্ক! ট্রাম্পের সিদ্ধান্তে ক্ষতির মুখে বলিউড?

ওয়েব ডেস্ক: দ্বিতীয়বার মার্কিন প্রেসিডেন্টের (US President) কুর্সিতে বসার পর থেকে আন্তর্জাতিক বাণিজ্যে আগ্রাসী শুল্কনীতি (Tariff Policy) চালু করেছেন ডোনাল্ড ট্রাম্প (Donald Trump)। এবার তাঁর দৃষ্টি পড়েছে বিনোদন দুনিয়ার উপর। সম্প্রতি হোয়াইট হাউসের তরফে জারি হওয়া একটি নির্দেশিকায় জানানো হয়েছে— আমেরিকার বাইরে প্রযোজিত যে কোনও সিনেমা যুক্তরাষ্ট্রে মুক্তি পেতে (Movie Release) গেলে ১০০ শতাংশ কর দিতে হবে।

ট্রাম্পের এই শুল্ক-সিদ্ধান্তে উদ্বেগ বেড়েছে বলিউড সহ গোটা বিশ্বের বিনোদন জগতে। হলিউডের (Hollywood) বাইরে বিভিন্ন দেশ থেকে যেসব সিনেমা আমেরিকায় মুক্তি পায় সেগুলি এর ফলে ক্ষতির মুখে পড়তে পারে। বিশেষ করে বলিউড (Bollywood), ইউরোপীয় ও এশিয় চলচ্চিত্র শিল্প ট্রাম্পের নতুন শুল্কের কোপে পড়ে বড়সড় আর্থিক ধাক্কার মুখে পড়তে পারে। বিদেশি প্রযোজকদের আশঙ্কা, দ্বিগুণ করের কারণে আমেরিকায় সিনেমা রিলিজ করা অনিশ্চিত হয়ে পড়বে।

আরও পড়ুন: জেলমুক্তি নয়, আবার গ্রেফতার চিন্ময়কৃষ্ণ! কিন্তু কেন?

যদিও এসব অভিযোগের জবাব দিয়েছেন ট্রাম্প নিজেই। তিনি নিজের সোশ্যাল মিডিয়া থেকে একটি বার্তায় এই সিদ্ধান্তের পক্ষে সাফাই দিয়ে বলেন, “আমেরিকার ফিল্ম ইন্ডাস্ট্রি দ্রুত পতনের পথে। আমরা আমেরিকায় তৈরি সিনেমাকে রক্ষা করতে চাই। তাই বিদেশে তৈরি যে কোনও সিনেমা আমাদের দেশে মুক্তি পেতে চাইলে ১০০ শতাংশ শুল্ক দিতে হবে।”

তবে বিশেষজ্ঞরা বলছেন, এই নীতিতে একাধিক অস্পষ্টতা রয়েছে। মার্কিন পরিচালক বা প্রযোজক সংস্থা যদি আমেরিকার বাইরে গিয়ে সিনেমা তৈরি করেন, তাহলে সেটিও কি ‘বিদেশি প্রযোজনা’ হিসেবে বিবেচিত হবে? এই প্রশ্নের স্পষ্ট উত্তর এখনও মেলেনি।